Knuthenborg
Knuthenborg, 
(navngivet 1714 efter gehejmeråd A.C. Knuth, 1687-1736), til 1714 Årsmarke, hovedgård (sædegård) ved Bandholm 6 km nord for Maribo. Gården er nævnt 1372; den tilhørte 1527-1667 slægten Urne, siden 1681 slægten Knuth, 1714-1926 som grevskab. Den nuværende hovedbygning er opført 1865-66 af arkitekt H.S. Sibbern (1826-1901) og udvidet 1886; et hjørnetårn afsluttes med en franskinspireret tårnhætte. Avlsgården og Flintehuset er opført af Sibbern 1865-72. En 7,2 km lang kampestensmur fra 1860'erne omgiver den store herregårdspark, anlagt af den britiske landskabsgartner H.E. Milner (1846-1906). Knuthenborg Gods omfatter 2082 ha (1998), herunder flere hovedgårde og Bandholm Havn. Se også Knuthenborg Safari Park.